## Ικανότητα για δικαιοπραξία

Κάθε άνθρωπος έχει την ικανότητα δικαίου (δηλ. ικανότητα να έχει δικαιώματα και υποχρεώσεις, που προβλέπονται και ρυθμίζονται από το δίκαιο). Αυτό όμως δεν σημαίνει ότι κάθε άνθρωπος έχει την ικανότητα να επιφέρει με τις πράξεις του έννομα αποτελέσματα, να συμμετέχει δηλαδή στη δημιουργία και αλλοίωση εννόμων σχέσεων, να διαθέτει και να προστατεύει τα δικαιώματά του.

*Ικανότητα για δικαιοπραξία* εννοούμε την ικανότητα για αυτοπρόσωπη επιχείρηση δικαιοπραξίας, που σημαίνει ικανότητα του προσώπου για δήλωση βουλήσεως, η οποία κατευθύνεται σε συγκεκριμένη έννομη συνέπεια, δηλ. στη δημιουργία, αλλοίωση ή κατάργηση δικαιωμάτων. Η ικανότηταγια δικαιοπραξία προϋποθέτει ένα όριο πνευματικής ωριμότητας. Κανονικά, η πνευματική ωριμότητα θα έπρεπε να ελέγχεται κατά περίπτωση, ανάλογα με το είδος της δικαιοπραξίας. Ο νόμος όμως κατέφυγε σε σταθερά σε όλους κριτήρια, προκειμένου να προστατεύσει τις συναλλαγές.

Τα δικαιώματα των ανίκανων για δικαιοπραξία ασκούν οι νόμιμοι αντιπρόσωποί τους. Η δήλωση βουλήσεως[[1]](#footnote-1) του νόμιμου αντιπρόσωπου δεσμεύει τον ανίκανο, εφ’ όσον γίνεται με τις προϋποθέσεις που ορίζει ο νόμος.

Αναφορικά με την δικαιοπρακτική ικανότητα, ο νόμος διακρίνει τα πρόσωπα σε:

* απολύτως ικανά
* απολύτως ανίκανα και
* περιορισμένως ικανά

**Ικανός για κάθε δικαιοπραξία** είναι ο ενήλικος (127 ΑΚ). Ο ενήλικος όμως που βρίσκεται σε πλήρη στερητική δικαστική συμπαράσταση (ΑΚ 128) είναι ανίκανος για δικαιοπραξία.

**Ανίκανοι για δικαιοπραξία** είναιόσοι:

* δεν έχουν συμπληρώσει το δέκατο έτος
* βρίσκονται σε πλήρη στερητική δικαστική συμπαράσταση[[2]](#footnote-2) (ΑΚ 128)

Ανίκανος είναι και ο ενήλικος, αν κατά το χρόνο κατάρτισης της δικαιοπραξίας δεν είχε συνείδηση των πράξεών του (ναρκωτικά, βαθύς ύπνος, αλκοόλ κλπ) ή δεν είχε τη χρήση του λογικού, επειδή πάσχει από πνευματική ασθένεια (131 ΑΚ). Η δήλωση βουλήσεως του ενηλίκου που βρίσκεται σε αυτήν την κατάσταση είναι άκυρη.

Συνέπεια της ανικανότητας για δικαιοπραξία είναι η ακυρότητα της δηλώσεως βουλήσεως και συνακόλουθα και της δικαιοπραξίας, αφού η δήλωση βουλήσεως είναι ουσιώδες στοιχείο της δικαιοπραξίας. Σκοπός του νόμου είναι η προστασία των συμφερόντων των ανικάνων.

#### Περιορισμένα ικανοί

Περιορισμένα ικανά είναι τα πρόσωπα, τα οποία είναι ικανά να επιχειρήσουν δικαιοπραξίες μόνο στις περιπτώσεις που ορίζει ο νόμος ή μόνο με τους όρους που τάσσει ο νόμος.

Περιορισμένα ικανοί είναι:

* *οι ανήλικοι που συμπλήρωσαν το δέκατο έτος*
* *όποιοι βρίσκονται σε μερική στερητική δικαστική συμπαράσταση*[[3]](#footnote-3)
* *όποιοι βρίσκονται σε επικουρική δικαστική συμπαράσταση (ΑΚ 129, 1676)*

Ο νόμος δεν αντιμετωπίζει ενιαία τους ανηλίκους, αλλά καθιερώνει βαθμίδες ανάλογα με την ηλικία (10-14, 14-18) και αντίστοιχα προσδιορίζει τις δικαιοπραξίες που τους επιτρέπει να επιχειρήσουν.

Ο ΑΚ ορίζει το 15ο έτος της ηλικίας ως όριο, από το οποίο μπορεί να συνάψει σύμβαση εργασίας ως μισθωτός.

Ορίζει επίσης τις δικαιοπραξίες που μπορεί να επιχειρεί ανήλικος, ο οποίος κατ' εξαίρεση συνήψε γάμο.

1. *Δήλωση βουλήσεως* είναι η έκφραση ιδιωτικής βούλησης, προς την οποία το δίκαιο συνδέει κάποια έννομη συνέπεια. [↑](#footnote-ref-1)
2. Σε δικαστική συμπαράσταση υποβάλλονται:

*Ο* ***ενήλικος*** *όταν:*

*- λόγω ψυχικής ή διανοητικής ή σωματικής αναπηρίας αδυνατεί να φροντίζει μόνος για τις υποθέσεις του*

*- λόγω ασωτίας, τοξικομανίας ή αλκοολισμού εκθέτει σε κίνδυνο στέρησης τον εαυτό του, το σύζυγο, τους κατιόντες ή τους ανιόντες του*

*Ο* ***ανήλικος*** *μπορεί να υποβληθεί κατά το τελευταίο έτος της ανηλικότητάς του*

***Όποιος εκτίει ποινή*** *στερητική της ελευθερίας τουλάχιστον δύο ετών*

*(ΑΚ 1666, 1688)* [↑](#footnote-ref-2)
3. Τα είδη της δικαστικής συμπαράστασης είναι:

*-Στερητική, πλήρης ή μερική, το δικαστήριο τον κηρύσσει ανίκανο για όλες ή για ορισμένες δικαιοπραξίες*

*- Επικουρική, πλήρης ή μερική, το δικαστήριο ορίζει ότι για την ισχύ όλων ή ορισμένων δικαιοπραξιών απαιτείται η έγγραφη συναίνεση του δικαστικού συμπαραστάτη*

*(ΑΚ 1676, 1683)* [↑](#footnote-ref-3)